Boerekos: Probeer dié prettige piekniekkos! | Landbou
Boerekos: Probeer dié prettige piekniekkos!
Ons het almal ons gunsteling- buite-eet of piekniekkos. Arina du Plessis skryf oor haar eie gunstelinge.
Ná 'n ysige naweek in die Kaap voel dit vandag vir die eerste keer of dit somer begin word. Al waarvoor ek vandag lus is, is om êrens onder 'n koelteboom te lê en 'n boek te lees, met 'n piekniekmandjie langs my. As dit nou net nie 'n werkdag was nie…
Die langer dae en warmer aande wat die koms van die somer aankondig, laat ook ons eetgewoontes verander. Waar ons in die winter graag in die gesellige hitte van 'n warm kombuis kuier, is dit net natuurlik dat die warmer maande, langer dae en soel aande ons buitentoe lok. Die somer voorsien plaasprodukte wat vra vir 'n ligter aanslag – en vir kos wat nie noodwendig warm geëet hoef te word nie. Hierdie tyd van die jaar is 'n tyd om die son teen jou vel te voel, vir buite wees en buite eet.
As kind het ons nie baie piekniek gehou nie. Maar ons was lief daarvoor om buite te eet. Sommer in die tuin, op die gras onder die groot ou treurwilgerboom, of op die stoep terwyl my pa 'n aluminium-braaibak in die rondte stuur met stukkies warm gebraaide boerewors wat ons altyd as appetizers moes eet voor die eintlike ete.
My vroegste herinnering aan al-fresco eet is dié van my pa wat op die gras onder die wilgerboom staan en 'n reuse, yskoue waatlemoen op die tuintafel oopsny.
Nie in wiele nie, maar in die lengte, in lang, vlak skywe wat hy uitlig sodat die lekkerste deel, die pitlose kroon, agterbly. Niks borde nie, jy het so half vooroor gehang sodat die sap op die gras drup en agterna in die swembad gaan spring. Vandag nog voel dit eers regtig vir my soos somer wanneer ek die eerste ordentlike soet waatlemoen van die seisoen geproe het.
Ons het sekerlik almal ons eie gunsteling- buite-eet of piekniekkos. Maak dit sommer hierdie week vir jou huismense. Of probeer een van my keuses uit die Boerekos-kombuis: